钦定古今图书集成/明伦汇编/闺媛典/第111卷 > 皇清十七 > 叶氏女〈倪烈女附〉
## 钦定古今图书集成/明伦汇编/闺媛典/第111卷 > 皇清十七 > 叶氏女〈倪烈女附〉

按《高邮州志》：“叶氏女，曾祖荣，本明某科举人，父云州诸生，母车氏。女幼孤，依兄尹，尹娶丁亥进士孙宗彝长孙女。二年，尹亡，女与嫂相依，嫂课之女史，每漏数下，辄相对泣。既许字车敏学，敏学能文章，高邮州守白公试童子拔第一，未几呕血死。女闻痛哭不食，嫂劝之曰：‘姑未归，车何自苦’？” 先是嫂妹亦许字诸生车奭子。奭子死，妹布衣疏食自守岁馀，哭泣死。女闻嫂言，大哭曰：“嫂守节人，乃亦为此言。嫂今劝我，而何不劝汝妹？我纵不若嫂妹，宦家，女顾独出倪烈女下邪？” 孙惊泣，不复言，女遂自缢。倪烈女者，产民家，许字高氏。高贫落为僧，久之，以书抵倪曰：“吾终不归汝，女可别字。” 女叹曰：“一女可两许邪？” 迺尽散“服饰于家人。雉经死，故引以喻己也。” 孙氏痛哭。

不辍朝夕。数月成疾而没。